Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 157/12/6613	Žiar nad Hronom, 12.6.2012
EEČ : 2-52-82-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 14. 12. 2011, v čase asi o 17.55 h, viedol osobné motorové vozidlo zn. Ford Focus, ev. č. XXXXX, po ceste I/50 v Žiari nad Hronom v smere Handlová - XXXXX tým spôsobom, že v km 210,84 v križovatke s Ulicou M. Chrásteka odbočoval vľavo k obchodnému domu Lidl, pričom do križovatky vchádzal v čase, keď na svetelnej signalizácii svietila "zelená" a nedal prednosť v jazde oproti idúcemu osobnému motorovému vozidlu zn. Fiat Palio, ev. č. XXXXX, ktorého vodič XXXXX taktiež vchádzal do križovatky, keď na svetelnej signalizácii pre jeho smer XXXXX - Handlová svietila "zelená" a vzájomnej zrážke nedokázal zabrániť, pričom pri nehode utrpela jeho spolujazdkyňa XXXXX, nar. XXXXX, bytom XXXXX, okres Rožňava, zranenia - zlomeninu prsnej kosti s posunom a pomliaždenie hrudnej steny, ktoré si vyžiadali nevyhnutnú dobu liečenia od 15. 12. 2011 do 19. 01. 2012, pričom liečenie týchto zranení následne skomplikovala viróza, ktorá s úrazom nesúvisela.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Okresného dopravného inšpektorátu XXXXX ČVS:ORP-14/DI-ZH-2012 zo dňa 06. 03. 2012 bolo začaté trestné stíhanie a súčasne vznesené obvinenie XXXXX, nar. XXXXX, za prečin ublíženia na zdraví podľa § 158 Tr. zák. na hore uvedenom skutkovom základe.

	Obvinený XXXXX v prípravnom konaní popísal priebeh dopravnej nehody, uznal vinu za spôsobenie tejto nehody a uviedol, že ho celá vec mrzí. Keď vchádzal do predmetnej križovatky, na svetelnom signalizačnom zariadení svietilo pre jeho smer jazdy zelené svetlo. Dal znamenie o zmene smeru jazdy vľavo a vošiel do križovatky, pričom prehliadol vozidlo, ktorému mal dať prednosť a išlo po hlavnej ceste v smere od XXXXX na Handlovú. Po nehode zavolal políciu, poškodeným zabezpečil odťah motorového vozidla. Nehodu nahlásil na poisťovňu, v ktorej má uzatvorené povinné zmluvné poistenie osobného motorového vozidla, s ktorým spôsobil dopravnú nehodu. Na záver uviedol, že ho to veľmi mrzí, svoje konanie ľutuje a súhlasí s postupom v zmysle § 216 Trestného poriadku. 

	Poškodené XXXXX a XXXXX boli v prípravnom konaní vypočuté, pričom uviedli, že sa pripájajú k trestnému konaniu a uplatňujú si nárok na náhradu škody. XXXXX za ublíženie na zdraví tak, ako bude obodované súdnym znalcom a XXXXX za škodu spôsobenú na osobnom motorovom vozidle Fiat Palio, ev. č. XXXXX, ktorého je majiteľkou. 

	Svedok XXXXX vo svojej výpovedi popísal priebeh dopravnej nehody, potvrdil, že obvinený XXXXX mu v predmetnej križovatke nedal prednosť, on pri nehode neutrpel žiadne zranenie, ani mu nebola spôsobená škoda na majetku. 

	Zo znaleckého posudku č. 2012/07, ktorý vypracoval XXXXX - znalec z odboru zdravotníctvo - chirurgia vyplýva, že XXXXX pri dopravnej nehode utrpela zranenia - zlomeninu prsnej kosti bez posunu, pomliaždenie hrudnej steny a prsníka. Podľa znalca si zranenia, najmä zlomenina prsnej kosti, vyžiadali nevyhnutnú dobu liečenia od 15. 12. 2011 do 19. 01. 2012. Následne viróza, ktorá nesúvisela s utrpeným úrazom skomplikovala liečebný priebeh a predĺžila liečenie do 15. 03. 2012. 

	Predmetná dopravná nehoda bola nahlásená dňa 20. 12. 2012 v spoločnosti Kooperatíva poisťovňa, a. s., kancelária XXXXX, o čom svedčí oznámenie škodovej udalosti poisteným, ktoré je založené na č. l. 75 spisového materiálu. 

	Obvinený XXXXX doposiaľ nebol súdne trestaný, v mieste bydliska nebol riešený na úseku priestupkov. V evidenčnej karte vodiča nemá žiadne záznamy o priestupkoch, blokových pokutách, ani trestných činoch spáchaných na úseku dopravy. Zamestnávateľ XXXXX - XXXXX ho hodnotí ako zodpovedného zamestnanca, ktorý si plní svoje pracovné povinnosti k spokojnosti nadriadených. 

Na základe hore uvedených skutočností som dospel k názoru, že sú splnené podmienky ustanovenia § 216 ods. 1 Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k trestnému činu priznal, tento oľutoval, súhlasil s podmienečným zastavením trestného stíhania a urobil opatrenia smerujúce k náhrade škody - nahlásil poistnú udalosť poisťovni, ktorá by mala nároky poškodených uspokojiť. 

	S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Slavomír Višňovský
prokurátor